“OʻZBEKISTON RESPUBLIKASINING “XAVFLI YuKLARNI HAVO TRANSPORTIDA TAShISh QOIDALARI” (OʻZR AQ-198)NI TASDIQLASh TOʻGʻRISIDA”GI BUYRUQQA OʻZGARTIRISh VA QOʻShIMChALAR KIRITISh HAQIDA
(order, 2008-07-21)

Oʻzbekiston Respublikasi fuqaro aviatsiyasining faoliyatini tartibga soluvchi meʼyoriy hujjatlarni IKAO standartlari va tavsiyalarini inobatga olgan holda takomillashtirish maqsadida, buyuraman: 1. Oʻzbekiston Respublikasi Parvozlar xavfsizligini nazorat qilish davlat inspeksiyasi boshligʻining 2007-yil 24-avgustdagi 131-sonli “Oʻzbekiston Respublikasining “Xavfli yuklarni havo transportida tashish qoidalari” (OʻzR AQ-198)ni tasdiqlash toʻgʻrisida”gi buyrugʻiga (2007-yil 25-sentabr, roʻyxat raqami 1721 — Oʻzbekiston Respublikasi qonun hujjatlari toʻplami, 2007-y., 39-son, 407-modda) ilovaga muvofiq oʻzgartirish va qoʻshimchalar kiritilsin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgandan keyin oʻn kun oʻtgach kuchga kiradi. 1. Buyruqning ruscha matni nomi va 1-bandidagi “vozdushnoy perevozki opasnix gruzov” degan soʻzlari “perevozki opasnix gruzov vozdushnim transportom” degan soʻzlar bilan almashtirilsin. 2. Xavfli yuklarni havo transportida tashish qoidalarida: 1) Muqaddimaning birinchi xatboshidagi “18-ilovasiga (keyingi oʻrinlarda matnda Konvensiya deb yuritiladi)” degan soʻzlaridan keyin “va “Xavfli yuklarni havoda xavfsizlik bilan tashish boʻyicha texnik yoʻriqnoma”ga (IKAO, DOC 9284/AN905) (bundan keyingi oʻrinlarda Texnik yoʻriqnoma deb yuritiladi)” degan soʻzlari qoʻshilsin. 2) 5-band quyidagi tahrirda bayon etilsin: “5. Tuzilmasi, tizimi yoki hajmida belgilangan tartibda xavfli yuklarga kiritilgan moddalar mavjud boʻlgan texnik moslamalar, mahsulotlar va buyumlar Oʻzbekiston Respublikasi Vazirlar Mahkamasining 2002-yil 21-fevraldagi 62-sonli “Oʻzbekiston Respublikasi hududi orqali maxsus yuklar va harbiy tarkiblarning tranzitini davlat tomonidan tartibga solish va nazorat qilish toʻgʻrisida” (Oʻzbekiston Respublikasi qonun hujjatlari toʻplami, 2002-y., 3-4-son, 34-modda) va 2004-yil 6-maydagi 213-sonli “Portlovchi moddalar va portlatish vositalarini Oʻzbekiston Respublikasiga olib kirish, transportda tashish, saqlash va ulardan foydalanish tartibini takomillashtirish chora-tadbirlari toʻgʻrisida”gi (Oʻzbekiston Respublikasi qonun hujjatlari toʻplami, 2004-y., 19-son, 219-modda) qarorlari va mazkur qoidalarga muvofiq tashilishi lozim”. 3) 7-band quyidagi tahrirda bayon etilsin: “7. Ekspluatantlar, tashuvchilar, yuk joʻnatuvchilar va xavfli yuklarni havo transportida tashishga aloqasi boʻlgan boshqa tashkilotlar oʻz xodimlariga xavfli yuklarni tashish bilan bogʻliq boʻlgan majburiyatlarini bajarishga hamda xavfli yuklarni tashish vaqtida avariya va noxush hodisa yuz berganda, bu toʻgʻrisida avariya xizmatlari va vakolatli organlarga xabar berish jarayonida ular bajarishi zarur boʻlgan harakatlar boʻyicha koʻrsatmalar berish imkonini beradigan maʼlumotlarni taqdim etadi”. 4) 13-band quyidagi tahrirda bayon etilsin: “13. Ekspluatantlar, yuk joʻnatuvchilar, ekspluatant nomidan ish yurituvchi, yuklarga erda ishlov beruvchi agentliklar, xavfsizlikni taʼminlash maqsadida yoʻlovchilarni, ularning bagajlarini va/yoki yuklarini, pochtani yoki bortga olib kiriluvchi isteʼmol qilish, sotish, ekspluatatsiya qilish va texnik xizmat koʻrsatish anjomlari, shu jumladan, yonilgʻi-moy materiallarini tekshirish ishlarini bajaruvchi yuk ekspeditorlari va agentliklar xavfli yuklarni tashishda ishtirok etuvchi xodimlarini dastlabki va davriy tayyorlash dasturlarini ishlab chiqishlari shart. Ekspluatant havoda xavfli yuklarni tashishga ruxsat berilishigacha boʻlgan davrda erda xizmat koʻrsatish xodimlari va uchuvchilarni tayyorlash dasturlarini ishlab chiqishga va ushbu dasturlarni talab qilingan darajada tutishga majburdir. Xodimlarni xavfli yuklarni tashishga tayyorlashga doir dasturlar Oʻzbekiston Respublikasi Parvozlar xavfsizligini nazorat qilish davlat inspeksiyasi tomonidan koʻrib chiqilishi va tasdiqlanishi lozim. Xavfli yuklarni tashishga tayyorlash va bu ishlarni bajarish jarayonlari boʻyicha dasturlar Parvoz ishlarini bajarish qoʻllanmasiga yoki parvozlar xavfsizligi boʻyicha hujjatlarning bir qismi boʻlgan alohida hujjatlar tarkibiga kiritilishi lozim. Ekspluatant, tashuvchi va yuk joʻnatuvchining havo kemalarida xavfli yuklarni tashishni tashkil etuvchi va amalga oshiruvchi xodimlari xavfli yuklarni tashishga tayyorlash maqsadlarida belgilangan tartibda sertifikatlashtirilgan muassasalarda “Xodimlarni xavfli yuklarni tashishga tayyorlash dasturi” (IKAO, DOC 9375/AN913) boʻyicha maxsus tayyorgarlikdan oʻtishlari va bunday tayyorgarlikdan oʻtganliklari toʻgʻrisida tegishli hujjatga ega boʻlishlari lozim. Xodimlarning bilimlari joriy talablarga muvofiq boʻlishini taʼminlash maqsadida, ular oxirgi tayyorgarlikdan oʻtganlaridan keyin davriy tayyorgarlik 24 oydan kechiktirilmagan holda oʻtkazilishi zarur”. 5) 231-band quyidagi tahrirda bayon etilsin: “231. Tashuvchi oʻzining xavfli yuklarni qabul qilishga taalluqli boʻlgan vazifalarining bajarilishini taʼminlash maqsadida, yukni tashishga qabul qiluvchi tashuvchi yoki uning vakolatlangan agentining xodimi tomonidan toʻldiriladigan mazkur Qoidalarning 5 va 6-ilovalarida keltirilgan maxsus nazorat varagʻidan (bundan keyin matnda nazorat varagʻi deb yuritiladi) foydalanishi kerak. Nazorat varagʻi Texnik yoʻriqnoma va mazkur Qoidalarning talablariga muvofiq rasmiylashtiriladi”. 6) 258-band quyidagi tahrirda bayon etilsin: “258. Bir-biriga taʼsir koʻrsatish xavfi boʻlgan moddalar yonma-yon qoʻyilishi va idish ichidan moddalar oqib chiqsa, ular oʻzaro taʼsir qilishi mumkin boʻlgan holatda joylashtirilishi mumkin emas. Turli xildagi xavfli xususiyatlarga ega boʻlgan xavfli yuklar qoʻyilgan joylar orasidagi xavfsiz masofaning boʻlishini taʼminlash maqsadida mazkur Qoidalarning 7-ilovasida koʻrsatib oʻtilgan yuklarni joylashtirish talablariga rioya qilinishi shart. Yukning sinfi yoki toifasi asosiy yoki qoʻshimcha xavfli boʻlishidan qatʼi nazar, bunday tartib qoʻllaniladi”. 7) 285-band quyidagi tahrirda bayon etilsin: “285. Bortida xavfli yuklar tashilayotgan havo kemasi uchib ketishidan oldin tashuvchi havo kemasi komandiriga namuna (mazkur Qoidalarning 9-ilovasi) boʻyicha qoʻlda yoki mashinada yozilgan, yuk sifatida tashiladigan xavfli yuklar toʻgʻrisidagi aniq va qulay oʻqiladigan maxsus yuklar toʻgʻrisidagi axborot (NOTOC)ni berishi shart. Tashuvchi yoki uning vakolatlangan agentining xodimi xavfli yuklar toʻgʻrisidagi axborot (NOTOC)ning nusxasini erda saqlashi shart. Uchib ketish va qoʻnish rejalashtirilgan aeroportlari bu hujjatning nusxasini yoki unda yozilgan maʼlumotlarni bu yukni tashishga taalluqli boʻlgan parvoz tugaguniga qadar hech qanday qiyinchiliklarsiz olish imkoniyatiga ega boʻlishi zarur. Tashuvchi xavfli yuk partiyasini tashishga taalluqli boʻlgan hujjatning hech boʻlmaganda bir nusxasi xavfli yuk partiyasi tashilgan qatnov tugatilganidan keyin kamida uch oy saqlanishini taʼminlashi zarur. Eng kamida qabul qilish nazorat varagʻi va havo kemasi komandiriga yozma ravishda berilgan maʼlumot bayon etilgan hujjatlar saqlanishi shart”. 8) 286-band quyidagi tahrirda bayon etilsin: “286. Havo kemasi komandiri maxsus yuklar toʻgʻrisidagi axborot (NOTOC) nusxasini olganligini shaxsiy imzosi bilan tasdiqlashi shart”. 9) 322-bandining ikkinchi xatboshi quyidagi tahrirda bayon etilsin: “Parvoz vaqtida umumiy avariya holati yuz bersa, havo kemasi komandiri aeroport maʼmuriyatiga havo kemasi bortidagi barcha xavfli yuklar toʻgʻrisida xabar yetkazish maqsadida, sharoitga qarab, imkoni boricha bu toʻgʻrida havo harakatini boshqarish boʻyicha tegishli organga xabar berishi zarur. Keyin esa Parvozlarni bajarish yoʻriqnomasi boʻyicha harakat qilishi kerak. Ekipajning xavfli yuklar bilan bogʻliq boʻlgan avariya holatlarida harakat qilishi boʻyicha yoʻl-yoʻriq koʻrsatuvchi materiallar “Havo kemasida xavfli yuklarni tashish bilan bogʻliq boʻlgan avariya holatlarida harakat qilish tartibi boʻyicha yoʻriqnoma”da (IKAO, DOC 9481/AN/928) keltirilgan”. 3. Ushbu oʻzgartishlar va qoʻshimchalar Oʻzbekiston Respublikasi Ichki ishlar vazirligi hamda Oʻzbekiston Respublikasi Sogʻliqni saqlash vazirligi bilan kelishilgan.